<classify> UTEKELEZAJI wa agizo la Rais John Magufuli la kufungwa kamera kwenye Daraja la Juu fl yover la Mfugale eneo la Tazara jijini Dar es Salaam, limeanza kutekelezwa baada ya Kampuni ya E1, kufunga kamera mbili kati ya 16 zinazotarajiwa kufungwa eneo hilo.Agizo hilo alilitoa Septemba 27, mwaka jana na Rais wakati akizindua daraja. Rais alisisitiza kuwa kamera hizo zitawabaini wananchi wanaoendesha vyombo vya moto bila kufuata taratibu, wakiwemo madereva walevi. Miezi mitatu baada ya agizo hilo la rais, utekelezaji umeanza ambapo kamera mbili zilifungwa mwishoni mwa Januari mwaka huu na kwamba kazi ya kufunga kamera nyingine 14 inaendelea na itakamilika Aprili mwaka huu.Akizungumza na HabariLeo jana jijini Dar es Salaam, Mkuu wa Kitengo cha Manunuzi na Mikataba cha Wakala wa Barabara Tanzania mkoani humo Tanroads Dar es Salaam, Abednego Lyanga, alisema hivi sasa kamera hizo mbili zinafanya kazi muda wote na wao wanaona kila kinachoendelea. Ni kweli tumeanza kutekeleza agizo la Rais la ufungaji kamera kwenye Daraja la Tazara, kampuni ya kizalendo ya E 1 imeshafunga kamera mbili kati ya 16 zinazotarajiwa kufungwa na mkandarasi atakamilisha kazi Aprili na kutukabidhi,alisema Lyanga.Alisema uwekaji kamera zote 16, utagharimu zaidi ya Sh milioni 100 na kamera hizo zinaonekana mubashara na wanaweza kuangalia mwenendo mzima wa watumiaji daraja hilo. Daraja hilo lina urefu wa mita 425 pamoja na barabara unganishi zenye urefu wa meta 287 kila upande, hivyo kufanya daraja lote kuwa na urefu wa kilometa moja.Ujenzi wake uligharimu Sh bilioni 106.9 Akizungumzia ubora wa kamera hizo, Lyanga alisema wamechagua kamera zenye ubora wa hali ya juu, ambazo zina uwezo wa kuona kila kinachoendelea katika eneo hilo lote la daraja kuanzia chini hadi juu, sambamba na vyombo vya moto vinavyopita. Kamera zina uwezo mkubwa zinaweza kuchukua hadi sura ya mtu kwa karibu na kumtambua, pia zinaangalia miundombinu yote ya mradi na pia magari yanayopita yakifanya kosa unaweza kufuatilia kwa kuangalia namba zake za usajili,alisema Lyanga.Alisema kwa sasa Tanroads ndio wanaosimamia na kufuatilia live na kwamba ufungaji wake ukikamilika, watawapa pia Polisi uwezo wa kuzifutalilia mubashara ili kushughulika na matukio ya kihalifu au ya makosa ya usalama barabarani.Tumepanga pia kwa siku zijazo kamera hizo zitakuwa na uwezo wa kupiga picha na magari yanayofanya makosa ya kwenda spidi, zaidi ya ile inayokubalika kwenye daraja hilo ambayo ni 60 kuyaandikia faini moja kwa moja, alibainisha Lyanga. Daraja hilo limejengwa na Kampuni ya China ya Sumitomo Mitsui Construction Ltd chini ya Usimamizi wa Tanroads. Jiwe la msingi la ujenzi liliwekwa mwaka 2015. Uzinduzi wa daraja hilo ulifanyika Septemba mwaka 2018 baada ya ujenzi kukamilika.  <topic>: kitaifa 